b'\n_START_ARTICLE_\nAutomobilis\n_START_PARAGRAPH_\nAutomobilis (gr. autos \xe2\x80\x9epats\xe2\x80\x9c, lot. mobilis \xe2\x80\x9ejudamas\xe2\x80\x9c)\xc2\xa0\xe2\x80\x93 neb\xc4\x97gin\xc4\x97 ma\xc5\xa1ina, turinti 4 ar daugiau rat\xc5\xb3, varoma vidaus degimo ar elektros variklio, naudojama kroviniams bei keleiviams ve\xc5\xbeti.\n_START_SECTION_\nIstorija\n_START_PARAGRAPH_\nPirmieji automobiliai sukurti XVIII a., kai arkliniam ve\xc5\xbeimui pritaikytas mechaninis variklis\xc2\xa0\xe2\x80\x93 1769\xc2\xa0m. Pranc\xc5\xabzijoje ve\xc5\xbeimui pritaikyta garo ma\xc5\xa1ina. Pirmieji automobiliai gal\xc4\x97jo i\xc5\xa1vystyti 2-4 km/h greit\xc4\xaf. 1814\xc2\xa0m. sukurtas vairo mechanizmas, 1821\xc2\xa0m.\xc2\xa0\xe2\x80\x93 krumplin\xc4\x97 pavara, 1831\xc2\xa0m.\xc2\xa0\xe2\x80\x93 diferencialas._NEWLINE_1831\xc2\xa0m. Did\xc5\xbeiojoje Britanijoje keleivi\xc5\xb3 perve\xc5\xbeimui prad\xc4\x97ti naudoti omnibusai, pasiek\xc4\x99 iki 30 km/h greit\xc4\xaf._NEWLINE_1835 metais sukurta elektros akumuliatorin\xc4\x97 pavara._NEWLINE_XIX a. pabaigoje automobiliams prad\xc4\x97ta pritaikyti benzininius variklius. 1885\xc2\xa0m. C. F. Bencas pagamino trirat\xc4\xaf benzinin\xc4\xaf automobil\xc4\xaf, 1886\xc2\xa0m. G. Daimleris\xc2\xa0\xe2\x80\x93 keturrat\xc4\xaf._NEWLINE_1895\xc2\xa0m. sukurtos pneumatin\xc4\x97s padangos._NEWLINE_1903\xc2\xa0m. H. Fordas prad\xc4\x97jo serijin\xc4\x99 automobili\xc5\xb3 gamyb\xc4\x85 JAV._NEWLINE_1966\xc2\xa0m. sukurti saugos dir\xc5\xbeai, 1968\xc2\xa0\xe2\x80\x93 stabd\xc5\xbei\xc5\xb3 antiblokavimo sistema, 1989\xc2\xa0m.\xc2\xa0\xe2\x80\x93 dyzelinis variklis su elektroniniu valdymu.\n_START_SECTION_\nDegalai\n_START_PARAGRAPH_\nDauguma \xc5\xa1iandienini\xc5\xb3 automobili\xc5\xb3 yra varomi benzin\xc4\x85 arba dyzelin\xc4\x85 naudojan\xc4\x8diais vidaus degimo varikliais, ta\xc4\x8diau tokie varikliai ter\xc5\xa1ia aplink\xc4\x85 bei yra kritikuojami d\xc4\x97l \xc4\xaftakos visuotiniam at\xc5\xa1ilimui. Augan\xc4\x8dios kuro kainos, nauji grie\xc5\xbetesni tar\xc5\xa1os \xc4\xafstatymai, bei i\xc5\xa1metam\xc5\xb3j\xc5\xb3 duj\xc5\xb3 tar\xc5\xa1os apribojimai ver\xc4\x8dia kurti automobilius varomus alternatyviu kuru. Jau dabar yra gaminami hibridiniai, elektriniai ir vandeniliu varomi automobiliai.\n_START_SECTION_\nBenzinas\n_START_PARAGRAPH_\nBenzininiai varikliai yra naudingesni u\xc5\xbe dyzelinius tuo, kad yra lengvesni ir gali dirbti didel\xc4\x97mis apsukomis, tod\xc4\x97l lenktyniniai automobiliai naudoja benzininius variklius. Jie gaminami jau daugiau kaip \xc5\xa1imt\xc4\x85 met\xc5\xb3 ir per tuos metus gerokai suma\xc5\xbe\xc4\x97jo toki\xc5\xb3 varikli\xc5\xb3 tar\xc5\xa1a aplinkai. Iki 9-o de\xc5\xa1imtme\xc4\x8dio beveik visuose automobiliuose buvo naudojami karbiuratoriai, kol j\xc4\xaf pama\xc5\xbeu pakeit\xc4\x97 \xc4\xafpur\xc5\xa1kimo sistema. Netiesioginis kuro \xc4\xafpur\xc5\xa1kimas buvo prad\xc4\x97tas naudoti l\xc4\x97ktuv\xc5\xb3 varikliuose 1909 metais, lenktyniniuose automobiliuose 4-ajame de\xc5\xa1imtmetyje ir \xc4\xafprastuose automobiliuose 6-o de\xc5\xa1imtme\xc4\x8dio pabaigoje. Dauguma moderni\xc5\xb3 automobili\xc5\xb3 gali naudoti kur\xc4\x85, kurio sud\xc4\x97tyje yra 15\xc2\xa0% etanolio. Kiek perdaryti varikliai turi galimyb\xc4\x99 naudoti kur\xc4\x85, kuriame yra net 90\xc2\xa0% etanolio..\n_START_SECTION_\nDyzelinas\n_START_PARAGRAPH_\nDyzeliniai automobiliai jau seniai populiar\xc5\xabs Europoje. Pirmuosius dyzelinu varomus automobilius 4-ame de\xc5\xa1imtmetyje pristat\xc4\x97 Mercedes-Benz ir Citroen. Pagrindin\xc4\x97 dyzelini\xc5\xb3 varikli\xc5\xb3 teigiama savyb\xc4\x97 yra ta, kad kuro deginimo efektyvumas yra 50\xc2\xa0%, lyginant su benzininio variklio 27\xc2\xa0%. Dauguma dyzelini\xc5\xb3 automobili\xc5\xb3 gali naudoti biodyzelin\xc4\xaf kur\xc4\x85.\n_START_SECTION_\nAutomobilio variklis\n_START_PARAGRAPH_\nAutomobiliuose paprastai naudojami vidaus degimo ar elektriniai varikliai. Da\xc5\xbeniausi\xc2\xa0\xe2\x80\x93 keturtak\xc4\x8diai (re\xc4\x8diau\xc2\xa0\xe2\x80\x93 dvitak\xc4\x8diai) benzininiai bei dyzeliniai st\xc5\xabmokliniai vidaus degimo varikliai. Re\xc4\x8diau paplit\xc4\x99\xc2\xa0\xe2\x80\x93 duj\xc5\xb3 turbinos, rotoriniai (Wankelio) varikliai. Naujausiuose automobiliuose da\xc5\xbenai naudojama \xc4\xafpur\xc5\xa1kimo sistema, kai degus mi\xc5\xa1inys sudaromas pur\xc5\xa1kiant kur\xc4\x85 \xc4\xaf oro siurbimo vamzd\xc4\xaf._NEWLINE_Automobiliniai varikliai naudojami ir traktoriuose, kombainuose, nedideliuose laivuose bei kitose ma\xc5\xa1inose kartais juos modifikuojant.'